НэхъыжьыфIхэр Бахъсэн щаIэт
ТекIуэныгъэ Инырилъэс 72-рэ щрикъу махуэшхуэм ипэ къихуэу ветеранхэм я унагъуэхэм ихьэурэ ехъуэхъуащ икIи дэтхэнэми КъБР-м и Iэтащхьэ КIуэкIуэ Юрий и цIэкIэ сом мин 20, район муниципалитетым къыбгъэдэкIыу сом мини 10 иратащ Бахъсэн районым и щIыналъэ администрацэм и Iэтащхьэм и къалэнхэр зыгъэзащIэ Къанэмэт Рустам, КъБР-м и Правительствэм и деж Граждан щытыкIэхэмкIэ актхэр тхынымкIэ и управленэм и унафэщI ПIаз Юлие, щIыпIэ унафэр зегъэкIуэнымкIэ район советым и тхьэмадэ Сэбан Руслан, районым и ветеранхэм я зэгухьэныгъэм и тхьэмадэ Абазэ Анатолий, «Урысей зэкъуэт» партым и щIыналъэ къудамэм щыщхэм, районым и къуажэхэм я Iэтащхьэхэр.
Ахъшэм щIыгъуу ветеранхэм тыгъэ зэмылIэужьыгъуэхэр, шхын щIэщыгъуэхэр, IэфIыкIэхэр хуашащ.
«ТекIуэныгъэ Иным и махуэм и лIыхъужь нэхъыщхьэхэр фэращ. Фи хахуагъэрщ къыкIэлъыкIуэ лIэщIыгъуэхэм мамырыгъэмрэ гъащIэ тэмэмымрэ къахуэзыхьар, лэжьэну, тегушхуауэ япэкIэ кIуэтэну абыхэм Iэмал къезытар. Иджы фи бынхэр, фи бынхэм я быныжхэр фи лIыгъэр я гъуазэу тегушхуауэ япэкIэ макIуэ», — жиIащ ветеранхэм щехъуэхъум Къанэмэт Рустам.
Дыгулыбгъу Маринэ.
Бахъсэн щIыналъэ
